แรงซื้อหุ้นสินค้าโภคภัณฑ์หนุนตลาดหุ้นยุโรปปิดพุ่ง
ตลาดหุ้นยุโรปปิดพุ่งขึ้นเมื่อคืนนี้ (5 ต.ค.) โดยได้แรงหนุนจากการพุ่งขึ้นของหุ้นกลุ่มสินค้าโภคภัณฑ์ รวมถึงหุ้นเกลนคอร์ที่ทะยานขึ้นกว่า 20%
6 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 3% ปิด (5 ต.ค.) ที่ 358.33 จุด, ดัชนี CAC-40 ตลาดหุ้นฝรั่งเศสปิดที่ 4,616.90 จุด เพิ่มขึ้น 158.02 จุด หรือ +3.54%, ดัชนี DAX ตลาดหุ้นเยอรมันปิดที่ 814.79 จุด เพิ่มขึ้น 261.72 จุด, +2.74% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,298.92 จุด เพิ่มขึ้น 168.94 จุด, +2.76%
หุ้นกลุ่มสินค้าโภคภัณฑ์ทะยานขึ้นแข็งแกร่ง โดยหุ้นเกลนคอร์พุ่งขึ้น 21% หลังจากที่ทำสถิติทะยานขึ้น 72% ที่ตลาดหุ้นฮ่องกงเมื่อวานนี้ ซึ่งเป็นสถิติสูงสุดนับตั้งแต่บริษัทจดทะเบียนในปี 2554 ส่วนหุ้นเกลนคอร์ได้รับแรงหนุนจากข่าวที่ว่า ทางบริษัทกำลังอยู่ในระหว่างการปรับโครงสร้างเพื่อรับมือกับการปรับตัวลดลงของราคาสินค้าโภคภัณฑ์และเพื่อสนับสนุนการเงินของบริษัท
นอกจากนี้มีรายงานว่า กองทุนความมั่งคั่งของสิงคโปร์, บริษัทมิตซุยแอนด์โคของญี่ปุ่น และกองทุนบำนาญของแคนาดา ได้แสดงความสนใจที่จะซื้อหุ้นในธุรกิจการเกษตรของเกลนคอร์ หุ้นอาร์เซลอร์มิททัล พุ่งขึ้น 8.7% หลังบริษัทปรับเพิ่มคาดการณ์อุปสงค์โลหะในตลาดยุโรป หุ้นเทเลนอร์ ปรับขึ้น 3.5% ขณะที่หุ้นโฟล์คสวาเกนปรับตัวขึ้น 1.3%
สำหรับข้อมูลเศรษฐกิจของประเทศยุโรปที่มีการเปิดเผยล่าสุดนั้น มาร์กิตระบุว่า ดัชนีผู้จัดการฝ่ายจัดซื้อ (PMI) ภาคบริการของยูโรโซนในเดือนก.ย.ปรับตัวลงแตะ 53.7 จาก 54.4 ในเดือนส.ค. และลดลงเมื่อเทียบกับข้อมูลเบื้องต้นที่ 54.0 ส่วนดัชนี PMI ภาคบริการของเยอรมนีในเดือนก.ย.ลดลงที่ 54.1 ซึ่งต่ำสุดในรอบ 2 เดือน จาก 54.9 ในเดือนส.ค. ทั้งนี้ ดัชนีที่สูงกว่า 50 บ่งชี้ถึงภาวะการขยายตัวของภาคบริการ ส่วนระดับที่ต่ำกว่า 50 แสดงให้เห็นว่ากิจกรรมภาคบริการหดตัวลง